b'\n_START_ARTICLE_\nZdravko \xc4\x8coli\xc4\x87\n_START_SECTION_\nDjetinjstvo\n_START_PARAGRAPH_\nRo\xc4\x91en je 30. svibnja 1951. godine u Sarajevu, a djetinjstvo je proveo na Grbavici. Kao dijete se vi\xc5\xa1e zanimao za sport nego za glazbu. Najprije je bio golman u juniorima "\xc5\xbdeljezni\xc4\x8dara", da bi ubrzo shvatio kako mu atletika vi\xc5\xa1e le\xc5\xbei. Na jednom natjecanju osvojio je drugo mjesto, odmah iza tada\xc5\xa1nje atletske zvijezde Nenada Steki\xc4\x87a. Ipak, kako \xc4\x8coli\xc4\x87 kao sporta\xc5\xa1 nije postizao ve\xc4\x87e rezultate, a kako je imao velikog talenta za recitiranje, podrazumijevalo se da sudjeluje u \xc5\xa1kolskim priredbama. Volio je i glumu, pa je primljen i u Pionirsko pozori\xc5\xa1te, gdje je sudjelovao u predstavama "Dje\xc4\x8daci Pavlove ulice" i "Kekec i Mojca". Glazba mu je bila hobi, u\xc4\x8dio je gitaru i i\xc5\xa1ao u glazbenu \xc5\xa1kolu. s prijateljem Bracom Isovi\xc4\x87em svirao je za dru\xc5\xa1tvo u parku, a u svom su kvartu bili poznati kao duet \xc4\x8coli\xc4\x87 i Isa s Grbavice.\n_START_SECTION_\nPrvi glazbeni koraci\n_START_PARAGRAPH_\nPrvi pjeva\xc4\x8dki nastup i prvi honorar zaradio je u Bao\xc5\xa1i\xc4\x87ima, malom naselju nedaleko Herceg Novog, u Crnoj Gori. Tada je poha\xc4\x91ao tre\xc4\x87i razred srednje \xc5\xa1kole.\n_START_SECTION_\nPo\xc4\x8deci karijere\n_START_PARAGRAPH_\nPrvi slu\xc5\xbebeni pjeva\xc4\x8dki nastup imao je kao pjeva\xc4\x8d grupe Ambasadori 1969. godine u kojoj je pjevao dvije i pol godine. Svirali su R&B, pjesme Jamesa Browna i grupe "Chichago". Ali, redovno su svirali samo u Domu armije i Domu milicije u pli\xc5\xa1anim odjelima specijalno kupljenim za tu priliku. Godine 1971. upoznaje Kornelija Kova\xc4\x8da koji ga je pozvao u tada vrlo poznatu Korni grupu. \xc4\x8coli\xc4\x87 se preselio u Beograd pun nade i ambicija. No, \xc4\x8coli\xc4\x87 je u "Korni grupi" ostao samo \xc5\xa1est mjeseci, a na njegovo mjesto je do\xc5\xa1ao Zlatko Pejakovi\xc4\x87. Vratio se u Sarajevo i odlu\xc4\x8dio se za solisti\xc4\x8dku karijeru. Tako je nastupio na festivalu Va\xc5\xa1 \xc5\xa1lager sezone u Sarajevu 15. travnja 1972. godine s pjesmom Kemala Montena "Sino\xc4\x87 nisi bila tu". Pjesmu je trebala prvotno pjevati Josipa Lisac, ali kako je ona otkazala nastup pjesmu je otpjevao \xc4\x8coli\xc4\x87 i osvojio tre\xc4\x87u nagradu, te nagradu za interpretaciju. Pjesma u cijeloj zemlji postaje veliki hit, a danas se ubraja u neke od \xc4\x8colinih najljep\xc5\xa1ih pjesama. Od tog trenutka i slu\xc5\xbebeno po\xc4\x8dinje \xc4\x8colina solo karijera, kojom \xc4\x87e se uzdi\xc4\x87i na mjesto na\xc5\xa1e najve\xc4\x87e estradne zvijezde. Te godine sudjeluje na festivalima u Splitu s pjesmom "Stara pjesma", Skopju s pjesmom "Moj bol", kao i na festivalu u Pri\xc5\xa1tini. Nedugo nakon festivalskih nastupa, Zdravko \xc4\x8coli\xc4\x87 zajedno s Indexima, Biserom Veletanli\xc4\x87, Sabahudinom Kurtom i Sabinom Vare\xc5\xa1anovi\xc4\x87 odlazi na veliku turneju po tada\xc5\xa1njem SSSR-u.\n_START_SECTION_\nMe\xc4\x91unarodni poku\xc5\xa1aji\n_START_PARAGRAPH_\nUbrzo je po\xc4\x8dela \xc4\x86oli\xc4\x87eva me\xc4\x91unarodna karijera. Na Opatijskom festivalu pobijedio je s pjesmom Kemala Montena "Gori vatra", \xc4\x8dime je osvojio i nastup na Pjesmu Eurovizije. Plasman u Luksemburgu te 1973. nije bio ba\xc5\xa1 uspje\xc5\xa1an - bio je pretposljednji (15. s Francuskom), ali je tvrtka Warner Brothers ipak s \xc4\x8colom potpisala ugovor. Tako je \xc4\x8coli\xc4\x87 za njih snimio \xc4\x8detiri singla, dva na njema\xc4\x8dkom i dva na engleskom jeziku, no tu se i zavr\xc5\xa1ava njegova karijera u inozemstvu jer se nije htio preseliti u Njema\xc4\x8dkoj.\n_START_SECTION_\nPrvi uspjesi\n_START_PARAGRAPH_\n\xc4\x8coli\xc4\x87 nakon nastupa na Pjesmi eurovizije izdaje veliki hit "Ona spava", koji je prodan u 150.000 primjeraka. Ubrzo postaje najve\xc4\x87a jugoslavenska pop-zvijezda \xc4\x8dija je popularnost dosegla dotad nezabilje\xc5\xbeene razmjere. U naredne dvije godine \xc4\x8coli\xc4\x87 se naj\xc4\x8de\xc5\xa1\xc4\x87e pojavljuje na festivalima u Sarajevu i Beogradu , a pjesme sa sarajevskog festivala Va\xc5\xa1 \xc5\xa1lager sezone: "Bling blinge blinge bling" (V\xc5\xa0S 73), "Zelena si rijeka bila" (Pobjeda na \xc5\xa0lageru sezone 74), "Zvao sam je Emili" (V\xc5\xa0S 75), kao i "Ljubav je samo rije\xc4\x8d" i "April u Beogradu" s festivala "Beogradsko prole\xc4\x87e" danas se ubrajaju u najve\xc4\x87e hitove biv\xc5\xa1e Jugoslavije._NEWLINE_Prvi studijski album "Ti i ja" objavljen je 1975. godine, a zbog pjesama kao \xc5\xa1to su "Vagabund", "Igra\xc5\xa1 se vatrom", "Lo\xc5\xa1e vino" \xc4\x8coli\xc4\x87 je postao jako popularan, pogotovo me\xc4\x91u djevojkama.  Producent plo\xc4\x8de bio je Kornelije Kova\xc4\x8d, kao i na svim sljede\xc4\x87im albumima. Omot je dizajnirao  Dragan S. Stefanovi\xc4\x87, koji \xc4\x87e i ubudu\xc4\x87e dizajnirati omote plo\xc4\x8da. Iste godine diskografska ku\xc4\x87a PGP RTB izdala je plo\xc4\x8du "Zdravko \xc4\x8coli\xc4\x87" s najve\xc4\x87im hitovima. Iako je 1976. godine na zagreba\xc4\x8dkom festivalu s pjesmom "Ti si bila, uvijek bila" osvojio \xc4\x8detvrto mjesto, \xc4\x8coli\xc4\x87 je bio najve\xc4\x87a zvijezda festivala. Krajem te godine krenuo je s "Indexima" na prvu jugoslovensku turneju. \xc4\x8coli\xc4\x87 se posljednji put na nekom festivalu pojavio u Zagrebu 1977. godine s pjesmom "\xc5\xbdivi\xc5\xa1 u oblacima". Na Jugoslovenskom festivalu revolucionarne i rodoljubive pjesme u Zagrebu 1977. godine \xc4\x8coli\xc4\x87 je nastupio s budu\xc4\x87im najprodavanijim singlom "Dru\xc5\xbee Tito mi ti se kunemo" koji je prodan u vi\xc5\xa1e od 300.000 primjeraka.\n_START_SECTION_\nVrhunac karijere\n_START_PARAGRAPH_\nSljede\xc4\x87i album "Ako pri\xc4\x91e\xc5\xa1 bli\xc5\xbee" iz 1977. snimljen je u Zagrebu. Za prva dva tjedna prodano je 50 tisu\xc4\x87a primjeraka, a novi aduti kod publike su "Pjevam danju, pjevam no\xc4\x87u" po pjesmi Branka Radi\xc4\x8devi\xc4\x87a, "Glavo luda", "Zagrli me", "Ju\xc4\x8de jo\xc5\xa1", "Jedna zima sa Kristinom" i "Produ\xc5\xbei dalje". 1. travnja 1978. godine \xc4\x8coli\xc4\x87 kre\xc4\x87e na jugoslovensku turneju pod nazivom "Putuju\xc4\x87i zemljotres", a pratila ga je plesna grupa "Lokice". Ve\xc4\x87 tada je bilo prodano 150.000 primjeraka plo\xc4\x8de, a na kraju turneje ta brojka se pove\xc4\x87ala  na 700.000. U anketi lista "Zdravo" \xc4\x8coli\xc4\x87 je pobjedio u kategoriji najdra\xc5\xbea li\xc4\x8dnost godine. Iako je na po\xc4\x8detku turneje 4. i 8. travnja odr\xc5\xbeao dva koncerta u beogradskoj hali "Pionir", turneja se okon\xc4\x8dala koncertom na beogradskom stadionu  Marakani odr\xc5\xbeanom 5. rujna 1978. godine koji je okupio oko 70.000 obo\xc5\xbeavatelja. U prate\xc4\x87oj \xc4\x8coli\xc4\x87evoj grupi klavijature je svirao Chris Nicols, a bas Dado Topi\xc4\x87, nekada\xc5\xa1nji \xc4\x8dlanovi tada ve\xc4\x87 raspu\xc5\xa1tenog sastava "Time". Topi\xc4\x87 je nastupio kao predizvo\xc4\x91a\xc4\x8d, otpjevav\xc5\xa1i nekoliko svojih hitova. Kao gosti koncerta pojavili su se Kemal Monteno, Arsen Dedi\xc4\x87, Kornelije Kova\xc4\x8d, Josip Bo\xc4\x8dek, trio Strune i pjeva\xc4\x8dki kvintet RTB-a. Sav prihod od nastupa Zdravko je ustupio Savezu slijepih. Na stadionu su snimljeni i prvi kadrovi dokumentarnog filma o Zdravku "Pjevam danju, pjevam no\xc4\x87u". Scenarij je pisao novinar Du\xc5\xa1an Savkovi\xc4\x87, a re\xc5\xbeirao je reditelj Jovan Risti\xc4\x87. Film je kasnije preto\xc4\x8den u seriju od \xc4\x8detiri epizode i nekoliko mjeseci kasnije, poslije kino-premijere, prikazan je na tada\xc5\xa1njoj jugoslavenskoj televiziji. Koncertu na Marakani prisustvovao je Siggi Loch, direktor njema\xc4\x8dke diskografske ku\xc4\x87e, koji je bio iznena\xc4\x91en Zdravkovom popularno\xc5\xa1\xc4\x87u i predlo\xc5\xbeio je da se ugovor obnovi, pa su za njema\xc4\x8dko tr\xc5\xbei\xc5\xa1te objavljeni singlovi s pjesmama "Jedina" i "Zagrli me", kao i jedan disko singl na kome su pjesme "I\xe2\x80\x99m Not Robot Man" i "Light me". Me\xc4\x91utim, Zdravko nije prihvatio njihovu ponudu da se preseli u Njema\xc4\x8dku i tamo radi. Umjesto toga je 14. studenog 1978. godine oti\xc5\xa1ao na odslu\xc5\xbeenje vojnog roka u Valjevo. Kasnije je prekomandovan u Beograd, pa u Po\xc5\xbearevac, a vojsku je zavr\xc5\xa1io 14. rujna 1979.\n_START_SECTION_\n"Malo poja\xc4\x8daj radio" i druge plo\xc4\x8de\n_START_PARAGRAPH_\nU prolje\xc4\x87e 1980. godine \xc4\x8coli\xc4\x87 je objavio album "Zbog tebe" s pjesmama "Pisa\xc4\x87u joj pisma duga", "Pusti, pusti modu" i "Pjesmo moja". Album je snimljen u Velikoj Britaniji, opet ga je producirao Kornelije Kova\xc4\x8d, a autori su bili i Goran Bregovi\xc4\x87, Kemal Monteno, Arsen Dedi\xc4\x87 i Spomenka Kova\xc4\x8d. Iako je euforija za Zdravkom malo opala, plo\xc4\x8da je prodana u preko 400.000 primjeraka. Na sljede\xc4\x87oj, malo mirnijoj od prethodne, turneji gostovali su engleski glazbenici. Na kraju turneje, u listopadu 1980. godine, \xc4\x8coli\xc4\x87 je odr\xc5\xbeao tri rasprodana koncerta u hali "Pionir" u Beogradu. Na jednom od njih prvi i posljednji put, na jednom svom koncertu, je u\xc5\xbeivo otpjevao svoj tada\xc5\xa1nji mega hit, himnu "Dru\xc5\xbee Tito, mi ti se kunemo"._NEWLINE_Novi album "Malo poja\xc4\x8daj radio" snimljen je u listopadu 1981. godine u Londonu. Glazbeni dio posla odradili su Kornelije Kova\xc4\x8d i Goran Bregovi\xc4\x87, a matrice su snimili engleski studijski glazbenici. Plo\xc4\x8da je donijela zaokret ka rock zvuku, a hitovi su bili "Ma\xc4\x91arica", "Nove lakovane cipele", "Dunav". U pjesmi "\xc5\xa0to si prepotentna", Zdravko se prvi put ogledao kao autor glazbe, dok su dio ostalog materijala napisali \xc4\x90or\xc4\x91e Bala\xc5\xa1evi\xc4\x87, Du\xc5\xa1ko Trifunovi\xc4\x87, \xc4\x90or\xc4\x91e Novkovi\xc4\x87 i Marina Tucakovi\xc4\x87. Album je prodan u vi\xc5\xa1e od 300.000 primjeraka. _NEWLINE_Tokom 1982. \xc4\x8coli\xc4\x87 je na turneji odr\xc5\xbeao pedeset pet koncerata, a pratili su ga \xc4\x8dlanovi grupe "Generacija 5". Tada su nastupili i u Pri\xc5\xa1tini u kojoj zbog demonstracija nitko punih godinu dana nije svirao. Nastup na beogradskom Ta\xc5\xa1majdanu 10. lipnja 1982. godine okupio je osam tisu\xc4\x87a posjetitelja, a cijena karata iznosila je sto dinara, \xc5\xa1to je u ono vrijeme bila neuobi\xc4\x8dajeno visoka cifra._NEWLINE_I naredna je plo\xc4\x8da, album "\xc5\xa0ta mi radi\xc5\xa1", opet snimljena u Londonu i to pod potpunom kontrolom Kornelija Kova\xc4\x8da. Opet su svirali engleski glazbenici, a autori pjesama su bili Kova\xc4\x8d, Mom\xc4\x8dilo Bajagi\xc4\x87 Bajaga, Kikamac (Zana), Arsen Dedi\xc4\x87 i drugi. Album je objavljen 1983. godine, donijev\xc5\xa1i opet nekoliko hitova, kao "Cheri, cheri", "\xc5\xa0ta mi radi\xc5\xa1" i legendarnu baladu "Stanica Podlugovi". \xc4\x8coli\xc4\x87 je na turneju jo\xc5\xa1 jednom krenuo s \xc4\x8dlanovima grupe "Generacija 5", a poja\xc4\x8danje je bio i Laza Ristovski._NEWLINE_Na sljede\xc4\x87oj plo\xc4\x8di "Ti si mi u krvi" 1984. godine, prvoj koju snima u Beogradu, u studiju "Akvarijus", \xc4\x8coli\xc4\x87 se okrenuo etno zvuku, posebno u pjesmama "Ru\xc5\xa1ka", "Sto Cigana", "Ti mo\xc5\xbee\xc5\xa1 sve, al\' jedno ne", ali se kao najve\xc4\x87i hit izdvaja balada "Ti si mi u krvi", koju su zajedno uradili Kornelije i Spomenka Kova\xc4\x8d. Album se promovira na nepotpunoj jugoslovenskoj turneji koja je obuhvatila jadransku obalu, Bosnu i Hercegovinu i Makedoniju, kao i veliki koncert u beogradskom Centru Sava. U to vrijeme \xc4\x8coli\xc4\x87 se privremeno udaljio sa scene, osnovav\xc5\xa1i s Bregovi\xc4\x87em izdava\xc4\x8dku ku\xc4\x87u "Kamarad" i tako je me\xc4\x91u prvima zapo\xc4\x8deo privatnu izdava\xc4\x8dku djelatnost._NEWLINE_Poslije skoro tri godine pauze i petnaestogodi\xc5\xa1nje vjernosti zagreba\xc4\x8dkom Jugotonu, \xc4\x8coli\xc4\x87 je u prosincu 1988. za sarajevski Diskoton s Kornelijem Kova\xc4\x8dom, kao producentom i aran\xc5\xbeerom, snimio i objavio album jednostavno nazvan "Zdravko \xc4\x8coli\xc4\x87" kojim se vratio pop zvuku. Plo\xc4\x8da nije imala velikog medijskog odjeka i pamti se kao album s najslabijom prodajom, od 200.000 primjeraka, s koga se kao hitovi izdvajaju numere "Oj djevojko, selen velen" i balade: "Hej suzo" i "Samo ona zna". Zbog lo\xc5\xa1e prodaje nije odr\xc5\xbeana turneja, a i sljede\xc4\x87ih godina \xc4\x8coli\xc4\x87 se posvetio privatnom biznisu._NEWLINE_\xc4\x8coli\xc4\x87 je 1990. godine s Goranom Bregovi\xc4\x87em napravio album "Da ti ka\xc5\xbeem \xc5\xa1ta mi je" koji je objavila privatna beogradska izdava\xc4\x8dka ku\xc4\x87a "Komuna". Promoviran je na Festivalu "MESAM" 1990. godine. Na njemu se na\xc5\xa1la obrada narodne pjesme "\xc4\x8caje \xc5\xa1ukarije" u kojoj repuje djevoj\xc4\x8dica Ivana, ina\xc4\x8de glumica u filmu "Kuduz". Pjesma se izdvaja kao najve\xc4\x87i hit s albuma, a tu su i numere "\xc4\x8cija je ono zvijezda", "E draga, draga" i naslovna "Da ti ka\xc5\xbeem \xc5\xa1ta mi je" autora Dina Merlina.\n_START_SECTION_\nGodine diskografske pauze\n_START_PARAGRAPH_\nBlistava pjeva\xc4\x8dka karijera potrajala je sve do po\xc4\x8detka rata u Bosni i Hercegovini 1992. godine, kada je Zdravko \xc4\x8coli\xc4\x87 napustio rodno Sarajevo i preselio se u Beograd. Povremeno je nastupao po manjim dvoranama \xc5\xa1irom Europe s Lazom Ristovskim, a redovan je suradnik na plo\xc4\x8dama Bregovi\xc4\x87eve filmske glazbe. Tokom pauze u njegovom diskografskom radu godine 1994. Komuna i PGP RTS objavili su dvostruki album "Posljednji i prvi" koji je ujedno bio i izbor njegovih najve\xc4\x87ih hitova. Tijekom 1990-ih godina, album se smatra jednim od najprodavanijih albuma u tada\xc5\xa1njoj SRJ. _NEWLINE_Poslije sedam godina pauze, Zdravko \xc4\x8coli\xc4\x87 je za Komunu 1997. je izdao svoj deveti album "Kad bi moja bila" u produkciji Gorana Bregovi\xc4\x87a. Pjesme s albuma skladali su \xc4\x8coli\xc4\x87 i Brega, a dio tekstova napisali su Marina Tucakovi\xc4\x87 i Mom\xc4\x8dilo Bajagi\xc4\x87 Bajaga. S albuma su se izdvojile pjesme "\xc4\x8cini ti se grmi", "Jako, jako slabo srce zavodi\xc5\xa1", kao i balade "Kad bi moja bila" i "Tabakera". \xc4\x8coli\xc4\x87 je te godine odr\xc5\xbeao devet rasprodanih koncerata u beogradskom Sava centru, a nastupio je i u Pri\xc5\xa1tini, ne obaziru\xc4\x87i se na sukobe na Kosovu. Istovremeno njegove pjesme pronalaze svoj put i do publike u Hrvatskoj, gdje su jo\xc5\xa1 donedavno bile nepo\xc5\xbeeljne i cenzurirane od strane lokalnih radijskih urednika. Tako je pjesmu Zdravka \xc4\x8coli\xc4\x87a "Pjevam danju, pjevam no\xc4\x87u" krajem 2000. obradila i Ivana Banfi\xc4\x87.\n_START_SECTION_\n"Okano", \xe2\x80\x9c\xc4\x8carolija\xe2\x80\x9d i "Zavi\xc4\x8daj"\n_START_PARAGRAPH_\n\xc4\x8coli\xc4\x87ev deseti album "Okano", objavljen je krajem 2000. godine u izdanju BK Sounda. Album je pored naslovne numere donio i hitove "Krasiva", "Hotel Balkan" i baladu "U boji vina". Tira\xc5\xbe je bio preko pola milijuna prodanih nosa\xc4\x8da zvuka, a uslijedila je i velika turneja po ve\xc4\x87im gradovima biv\xc5\xa1e Jugoslavije. Turneja je zavr\xc5\xa1ena koncertom na Marakani, 30. lipnja 2001. godine, na kojoj se ovaj put okupilo oko 80.000 ljudi, a pred malim ekranima vi\xc5\xa1e od 4.000.000 ljudi je pratilo direktan prijenos koncerta. Album "Okano" progla\xc5\xa1en je za album godine u gotovo svim zemljama biv\xc5\xa1e domovine, pjesma "Okano" za hit godine, a Zdravko \xc4\x8coli\xc4\x87 za osobu godine. _NEWLINE_24. prosinca 2003. godine Zdravko je predstavio album "\xc4\x8carolija", ponovo u izdanju RTV BK. S albuma su se izdvojile pjesme "Ao nono bijela", "Zlo\xc4\x8din i kazna", "Moja draga", "Na ovaj dan", a s jednim od najboljih spotova se izdvaja veliki hit "Mnogo hvala". U svibnju 2004. godine po\xc4\x8dela je turneja ve\xc4\x87im gradovima biv\xc5\xa1e Jugoslavije i u nekim europskim zemljama. Tokom 2005. godine odr\xc5\xbeano je jo\xc5\xa1 14 koncerata u Kanadi, Americi, Europi, kao i na prostorima biv\xc5\xa1e SFRJ. _NEWLINE_Krajem 2006. na tr\xc5\xbei\xc5\xa1tu se pojavljuje novi, 12. album Zdravka \xc4\x8coli\xc4\x87a nazvan "Zavi\xc4\x8daj". Album nastavlja tradiciju etno-pop zvuka, koju \xc4\x8coli\xc4\x87 redovito njeguje na svojim albumima u zadnjih dvadesetak godina. Me\xc4\x91u pjesmama inspiriranim Sarajevom, Bosnom i tambura\xc5\xa1ima izdvajaju se pjesme\xc2\xa0: "Bemba\xc5\xa1a", "Merak mi je", "Svadbarskim sokakom" i "An\xc4\x91ela". Balade "Vrijeme" i "Sa\xc4\x8duvaj me, Bo\xc5\xbee, njene ljubavi" potpisuju Arsen Dedi\xc4\x87 odnosno \xc4\x90or\xc4\x91e Bala\xc5\xa1evi\xc4\x87.'